16.09.2019 til Syndpunkt

**Udbud af renovationen på Bornholm**

*ved Jørgen Hammer*

*Bornholmske Borgerforeningers Samvirke*

BRK forbereder for tiden et udbud af dagrenovationen på Bornholm. Det giver normalt mening at gennemføre et offentligt udbud af ydelser, man både kender omfanget og karakteren af, da det normalt vil sikre lave priser.

Men der er kun 12 år til at BOFA skal nå sit mål om at gøre Bornholm til den første region i verdenen, der genanvender alt sit affald. Vi er milevidt fra det ambitiøse mål i dag. Vi kan på den baggrund forudse, at vi i årene frem til 2032 vil opleve, at borgerne, der leverer affaldet, og renovationsselskabet, der henter det, skridt for skridt vil skulle tilpasse sig krav om mere sortering (i flere fraktioner) og mere og mere komplekse indsamlingssystemer.

Et kommende udbud af dagrenovationen, vil derfor komme til at gælde en ydelse, man nok kan beskrive det forventede omfang af, men ikke måden affaldsindsamlingen vil skulle ske på. At lave udbud på de betingelser, hvad enten det gælder en kommende 5-årig, 10-årig eller måske bedst en 12-årig kontraktperiode, vil være en meget svær øvelse. Samtidig må man frygte, at udbuddets vilkår for affaldshåndteringen vil kunne blive mere til skade end gavn i den dynamiske proces hen imod et affaldssystem, der både opfyldet målet og samtidig er håndterbart.

For krav i et udbud, der alene er opstillet af udbyder (BRK/Bofa), vil låse en vindende byder til alene at opfylde de vilkår, der er formuleret i udbudsbetingelserne. Der bliver således ikke meget plads til, at den vindende byder, der om nogen har føling med, hvad opgaven kræver eller hvad opgavens løsning vinder ved at få gjort, kan blive en medspiller. Udviklingen af et optimalt dagrenovationssystem, der kan bringe os frem mod målet, løses derfor bedst i et samspil mellem kommunen, Bofa, borgernes repræsentanter og den entreprenør, der vinder udbuddet. Entreprenøren og hans medarbejdere, der kommer til at stå for det praktiske daglige arbejde i den fremadskridende proces, vil kunne blive en afgørende medspiller, hvis de får følelsen af at være medspillere og ikke blot skal håndtere de – i nogles øjne uheldige løsninger - vi vil komme til at opleve.

Alle offentlige opgaver over en fastsat tærskelværdi skal i udbud, er grundreglen. Men der er stadig inden for de europæiske direktiver, der også omhandler udbud af affaldshåndteringen, mulighed for, at opgaver af forskningsmæssig karrakter, hvor der er oplagte vanskeligheder i at formulere opgavens omfang og karrakter, kan få karrakter af et forskningsarbejde, for hvilket der kan formuleres en særlig kontraktform, der sikrer kontraktparterne et aftalt omfang af medansvar.

Den mulighed skal BRK søge at vinde forståelse for. Samtidig vil en sådan kontraktform nok engang sætte fokus på Bornholm som en egnet test ø, der i dialog finder løsninger på tidens udfordringer. Løsninger der vil kunne skaleres op og med fordel vil kunne bruges i andre egne fordi de er skabt i et dialogforum, hvori der ud over beslutningstagerne indgik brugernes repræsentanter og de, der skulle håndtere opgaven i dagligdagen.